《奉和都台忧水患诗即次原韵 其一》
明代·陈繗

牂牁遥接越江头，底事年来有横流。万顷桑田千里浪，三江烟雨一渔舟。

浚川往迹嗟何在，播种无功恨未收。想见台端今禹稷，为尧兼得十分忧。

作者简介：陈繗，琼山人。明孝宗弘治六年（一四九三年）进士，翰林院检讨。有《唾馀集》。事见清道光《广东通志》卷六八。陈繗诗，以民国二十四年海南书局印《海南丛书》第五集《唾馀集》为底本。